‘Min skade’ ná kleuter meters ver valMagda van Tonder, Jonathan Pienaar en hul dogtertjie, Leah Pienaar [Foto: Verskaf] “Om te dink jou kind val byna drie meter ver en stap weg met slegs ’n kopwond, is ’n wonderwerk,” het Magda van Tonder (31), Maandag aan Maroela Media gesê. Die voorval het verlede Maandag omstreeks 16:00 plaasgevind. Leah is Vrydag met slegs ’n kopwond uit die hospitaal ontslaan en volgens Van Tonder is sy weer “haar ou self”. “Sy is baie gesond en behalwe vir die kopwond, sou ’n mens nie geweet het dat sy in só fratsongeluk was nie,” sê Van Tonder. Sy vertel sy en Leah was die betrokke dag alleen tuis nadat haar man, Jonathan Pienaar (30), saam met hul ander dogter, Emma (5), winkel toe is. “Leah het by my in die sitkamer gesit en speel en gesê sy gaan gou haar poppie in die kamer haal. ŉ Ruk later het ek haar hoor skree. Dit het geklink asof sy van buite die woonstel skree.” Van Tonder het na die kamer gehardloop en gesien die venster is oop. “Ek het dadelik besef wat gebeur het, want ons hou altyd die vensters toe. Daardie spesifieke venster was nog nooit oop nie.” Van Tonder het by die venster uitgekyk en Leah buite op die grond sien lê. “Net daar het my grootste nagmerrie waar geword.” Leah  en haar sussie, Emma  [Foto: Verskaf] “Daar was baie bloed by haar kop en ek het geweet ons moet nou baie vinnig by ’n dokter uitkom. Op daardie oomblik was al my aandag op my kind en dat sy moet leef.” Die woonstelkompleks is oorkant ’n Netcare Medicross met ’n ongevalle-eenheid geleë, waarheen Van Tonder vir Leah gevat het. Die dokters het haar kopwond skoongemaak om te kyk wat die skade is. Leah is toe na Mediclinic Sandton verwys, waar breinskanderings en X-strale gedoen is. Die skanderings het getoon dat sy nie breinskade opgedoen het nie, maar dat sy wel drie frakture aan die skedel het. “Sy het ŉ klein bietjie bloeding opgedoen, maar volgens die dokters was dit nie lewensgevaarlik nie.” Die gesin het nie ’n mediese fonds nie, en Leah is ná die skanderings na die Chris Hani Baragwanath-hospitaal in Johannesburg oorgeplaas. Sy is in ’n neurologiese saal opgeneem, waar nog toetse en behandelings gedoen is. Leah is op medikasie geplaas om te voorkom dat die bloeding op haar brein toeneem en te verhoed dat sy infeksie en epileptiese aanvalle kry. “Die dokters in dié hospitaal was baie deeglik. Hulle het geen besluit in isolasie geneem nie, maar altyd meer as een opinie gekry. Ons is baie tevrede met hoe hulle Leah behandel het.” Dokters het vasgestel dat Leah geen langtermynskade weens die val sal hê nie. Veiligheid Die gesin het meer as ’n jaar gelede in die woonstel ingetrek en volgens Van Tonder was sy van dag een af bewus van die onbeveiligde vensters. “Toe ons in die woonstel intrek, was Leah nog te klein om by die venster uit te kom. Ons het by die eienaars van die woonstel toestemming probeer kry om diefwering by die vensters op te sit vir wanneer sy groter word en by die vensters kan uitkom. “Ek voel ons was té geduldig en gerus en het gedink daar is nog genoeg tyd om die vensters te beveilig. Ons het die spoed waarteen Leah gegroei en ontwikkel het, onderskat. ’n Ouer kan nie sy of haar kind se ontwikkeling voorspel nie.” Volgens Van Tonder moet die veiligheid van jou kind eerste gestel word en moet die beveiliging van ’n huis of erf nie uitgestel word nie. “Beveiliging vir jou kind kom eerste, ondanks finansies of tyd.” Die gesin het ná die ongeluk toestemming gekry om diefwering by die venster aan te bring. Hulle woon tans by familie en wil nou dié tyd gebruik om te besluit of hulle wel na die woonstel gaan terugkeer of dalk verhuis. “Ek en my man is nog in bomskok en is angstig oor ons kinders se veiligheid. Ek voel asof ek Leah heeltyd moet agtervolg. Al is daar nou diefwering voor die venster, is ek heeltyd benoud dat sy weer iets in die woonstel kan oorkom.”